**Önkormányzat**

 **Csánig**

**Cs/338-8/2022.**

**J e g y z ő k ö n y v**

Csánig község Önkormányzatának Képviselő-testülete 2022. június 27-én (hétfőn) 16.00 órakor a Faluházban megtartott üléséről.

**Jelen voltak:** Joó Ferenc polgármester, Győrvári György Szilárd alpolgármester, Tömböly Lajos képviselő, Varga Tamás képviselő

**Tanácskozási joggal vett részt:** Böröndyné Nagy Anikó aljegyző

**Meghívott:** Gömböcz Róbertné szociális gondozónő,Balter János falugondnok,Csóka Géza pénzügyi ügyintéző, Nagy Attiláné városfejlesztési ügyintéző, Kéri Erika pénzügyi ügyintéző

**Lakosság részéről megjelent:** 1 fő

Joó Ferenc polgármester köszöntötte a megjelenteket, megállapította, hogy a 4 képviselőből jelen van mind a 4 fő, az ülés határozatképes, azt megnyitotta.

**Napirendre, illetve további egy napirendi pont felvételére az alábbi javaslatot tette:**

1. Tájékoztató az idősek helyzetéről
2. Beszámoló a falugondnok munkájáról
3. A könyvtár munkájáról tájékoztatás
4. Az önkormányzat 2022. évi költségvetéséről szóló rendeletének módosítása
5. Az óvodai és az iskolai intézményi gyermekétkeztetés térítési díjak véleményezése
6. A szociális ellátásokról szóló önkormányzati rendelet módosítása
7. Falugondnok helyettesítéséhez pénzügyi fedezet biztosítása
8. Döntés sátorvásárlásáról
9. Rendezési terv készítésére tervező kiválasztása
10. Köcski Önkéntes Tűzoltóegyesület támogatása

Képviselő-testület a javasolt napirenddel egyhangúlag egyetértett.

**1. Napirend**

Tájékoztató az idősek helyzetéről

**Előadó:** Gömböcz Róbertné gondozónő

Írásos beszámoló a jegyzőkönyv mellékleteként csatolva.

**Gömböcz Róbertné**: A beszámoló leadásra került, melyet a képviselő-testület tagjai megkaptak. Kérdés esetén szívesen válaszol.

Kérdés, hozzászólás:

**Joó Ferenc polgármester:** Kéri a beszámoló elfogadását. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**33/2022. (VI.27.) számú határozat:**

Csánig község Önkormányzatának Képviselő-testülete az idősek helyzetéről szóló beszámolót elfogadja.

**Felelős:** Joó Ferenc polgármester

**Határidő:** azonnal

**2. Napirend**

Beszámoló a falugondnok munkájáról

**Előadó:** Balter János falugondnok

Írásos beszámoló a jegyzőkönyv mellékleteként csatolva.

**Balter János falugondnok:** A falugondnoki munkakört 2022. március 28. óta tölti be, az előző falugondnok nyugdíjba vonulása óta. Sok célt próbált megvalósítani, illetve végzett el pl. virágosítás, fűnyírás stb. Szeretné megköszönni a polgármester úrnak az önzetlen segítségnyújtást, melyet nyújtott a munkájához. Reméli, hogy ez továbbra is így lesz. Feladatait a falugondnoki szolgálat szakmai programjának előírásai alapján, a munkaköri leírás szerint igyekszik elvégezni. Reméli, hogy az eddig elvégzett tevékenységei a község javát szolgálták. Amennyiben nincsen kérdés, kéri a beszámoló elfogadását.

Kérdés, hozzászólás:

**Joó Ferenc polgármester:** Kéri a beszámoló elfogadását. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**34/2022. (VI.27.) számú határozat:**

Csánig Község Önkormányzatának Képviselő-testülete a falugondnok munkájáról szóló beszámolót elfogadja.

**Felelős:** Joó Ferenc polgármester

**Határidő:** azonnal

**3. Napirend**

A könyvtár munkájáról tájékoztatás

**Előadó:** Joó Ferenc polgármester

Írásos tájékoztatás a jegyzőkönyv mellékleteként csatolva.

**Joó Ferenc polgármester:** A könyvtáros nem jelent meg, a beszámoló kiküldésre került. Kéri a beszámoló elfogadását és a képviselő-testület döntését.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatokat hozta:

**35/2022. (VI.27.) számú határozat:**

Csánig Község Önkormányzatának Képviselő-testülete a könyvtári munkáról szóló beszámolót elfogadja.

**Felelős:** Joó Ferenc polgármester

**Határidő:** azonnal

**4. Napirend**

Az önkormányzat 2022. évi költségvetéséről szóló rendeletének módosítása

**Előadó:** Csóka Géza pénzügyi ügyintéző

Írásos előterjesztés, rendelet-tervezet, indokolások és az előzetes hatásvizsgálat a jegyzőkönyv mellékleteként csatolva.

**Csóka Géza pénzügyi ügyintéző:** Az írásos anyagot kiküldte, gondolja, hogy mindenki elolvasta, hozzáfűzni valója nincsen. Csánig kis falu, ezért továbbra is költséghatékonyan kell gazdálkodni, mert a tartalék elég szűkös.

**Joó Ferenc polgármester:** Kéri az előterjesztéshez csatolt rendelet-tervezet elfogadását. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi rendeletet alkotta:

Csánig Község Önkormányzata Képviselő-testületének 8/2022.(VI.28.) önkormányzati rendelete az önkormányzat 2022. évi költségvetéséről szóló 2/2022.(II.22.) önkormányzati rendelete módosításáról.

A rendelet a jegyzőkönyvhöz csatolva.

**5. Napirend**

Az óvodai és az iskolai intézményi gyermekétkeztetés térítési díjak véleményezése

**Előadó:** Böröndyné Nagy Anikó aljegyző

Írásos előterjesztés, határozati javaslat és Répcelak Város Önkormányzata Képviselő-testületének … /2022. (… ) önkormányzati rendelete az óvodai és az iskolai intézményi gyermekétkeztetés térítési díjairól szóló 6/2018.(II.23.) önkormányzati rendelete módosításáról szóló rendelet tervezet az előzetes hatásvizsgálattal és indokolásokkal a jegyzőkönyv mellékleteként csatolva.

**Böröndyné Nagy Anikó aljegyző:** Az óvodai és az iskolai intézményi gyermekétkeztetés térítési díjait a Társulás négy tagtelepülése csak véleményezi, ugyanis a rendeletet Répcelak Város Önkormányzatának Képviselő-testülete fogadja el. Utoljára 2020 évben került emelésre a térítési díj, azt követően a vírusvédelmi szabályok nem engedték az emelést, 2022. június 30-ával ez a tiltás megszűnik. Az óvodavezető előterjesztette az óvodás és iskolás gyermekek étkezési díjainak a javasolt díjait, melyeket augusztus 1-jétől szeretne bevezetni. A díjak az előterjesztés mellékletét képezik és kéri a díjak véleményezését. A határozati javaslatban azt fogalmazták meg, hogy a Képviselő-testület egyetért a módosításokkal és felhatalmazza Répcelak Város Önkormányzatának Képviselő-testületét a rendelet elfogadására.

Kérdés, hozzászólás:

**Győrvári György Szilárd alpolgármester:** Egyértelmű az emelés szükségessége.

**Böröndyné Nagy Anikó aljegyző:** Igen, már nem lehet a két évvel ezelőtti díjakat fenntartani.

**Joó Ferenc polgármester:** Kéri az előterjesztéshez csatolt határozati javaslat elfogadását.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**36/2022. (VI.27.) számú határozat:**

Csánig Község Önkormányzatának Képviselő-testülete egyetért az óvodai és iskolai intézményi gyermekétkeztetés térítési díjairól szóló 6/2018.(II.23.) önkormányzati rendelet előterjesztésben foglalt szempontok szerinti módosításával.

Felhatalmazza Répcelak Város Önkormányzatának Képviselő-testületét a rendelet elfogadására.

**Felelős:** Joó Ferenc polgármester

 dr. Kiss Julianna jegyző

**Határidő:** azonnal

**6. Napirend**

A szociális ellátásokról szóló önkormányzati rendelet módosítása

**Előadó:** Böröndyné Nagy Anikó aljegyző

Írásos előterjesztés, rendelet-tervezet, indokolások és az előzetes hatásvizsgálat a jegyzőkönyv mellékleteként csatolva.

**Böröndyné Nagy Anikó aljegyző:** A márciusi ülésen már foglalkoztak a térítési díjakkal. Az étkeztetés térítési díját csökkentették, de emelést szintén a vírusvédelmi szabályok miatt nem lehetett eszközölni, de július 1-jétől lehetőség lesz rá. Ezért az önköltségszámítás alapján arra tesznek javaslatot a házi segítségnyújtás tekintetében, hogy a szociális segítés és a személyi gondozás 410,-Ft/gondozási óráról 565,-Ft/gondozási órára emelkedjen. Javaslat a hatályba lépésre 2022. július 1.

Kérdés, hozzászólás:

**Joó Ferenc polgármester:** Kéri az előterjesztéshez csatolt rendelet-tervezet elfogadását. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi rendeletet alkotta:

Csánig Község Önkormányzata Képviselő-testületének 9/2022.(VI.28.) önkormányzati rendelete a szociális ellátásokról szóló 11/2021.(VIII.31.) önkormányzati rendelete módosításáról.

A rendelet a jegyzőkönyvhöz csatolva.

**7. Napirend**

Falugondnok helyettesítéséhez pénzügyi fedezet biztosítása

**Előadó:** Joó Ferenc polgármester

Írásos előterjesztés és határozati javaslat a jegyzőkönyv mellékleteként csatolva.

**Joó Ferenc polgármester:** A falugondnok két hét szabadságot kért, melyet engedélyezett, de ezen időszakra helyettesítésről gondoskodni kell. Szerencsére Simon Csaba volt falugondnok a felkérést elfogadta. A megbízási díj nettó összege 140.000,-Ft. Kéri a képviselő-testületet, hogy a költségvetésben biztosítsa a helyettesítéshez szükséges pénzügyi fedezetet. Ismerteti a határozati javaslatot. Kéri az előterjesztéshez csatolt határozati javaslat elfogadását.

Kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatokat hozta:

**37/2022. (VI.27.) számú határozat:**

Csánig Község Önkormányzatának Képviselő-testülete a falugondnoki szolgálatról szóló 15/2010.(XI.9.) önkormányzati rendelete 17. § (2) bekezdésében foglalt rendelkezést figyelembe véve Balter János falugondnok 2022.július 04-től 2022. július 15-ig (10 munkanap) tartó szabadságának idejére a helyettesítéssel megbízott Simon Csaba Csánig, Fő utca 6. szám alatti lakos megbízási díjára és a járulékok összegére összesen 223.879,- Ft összeget biztosít a 2022. évi költségvetés általános tartaléka terhére.

**Felelős:** Joó Ferenc polgármester

**Határidő:** azonnal

**8. Napirend**

Döntés sátorvásárlásáról

**Előadó:** Nagy Attiláné városfejlesztési ügyintéző

Írásos előterjesztés, határozati javaslat, a bontási jegyzőkönyv, felolvasó lapok és az ajánlatkérés a jegyzőkönyv mellékleteként csatolva.

**Joó Ferenc polgármester:** Korábban Leader pályázat keretében adtak be pályázatot rendezvénysátorra. Az eltelt időszak óta jelentősen megnövekedett a sátor ára. A beadott pályázat nyert.

**Nagy Attiláné városfejlesztési ügyintéző:** Leader Egyesület támogatja az önkormányzati rendezvények eszközbeszerzésének a költségeit maximum bruttó 1 millió Ft összegig. Csánig Önkormányzata az augusztus 6-i falunap költségeinek a támogatására adta be a pályázatot, melynek egyik része a sátor beszerzése. Sajnos olyan szinten megemelkedtek az árak, hogy a beadott pályázatban tervezett összegből nem lehet beszerezni. Kértek be három árajánlatot 6\*12\*6 méteres rendezvénysátorra. A korábban árajánlatot adó Hidegkúti Műhely Kft. (tatabányai cég) adta a legkedvezőbb ajánlatot bruttó 910.730,-Ft, mely nemcsak a sátor árát, hanem egy viharbiztosító szettet is tartalmaz. A pályázatban a támogatott költségből eszközbeszerzésre az elszámolható költség 674.419,-Ft, melynek a 90%-a, azaz 606.977,-Ft támogatás hívható le. Amennyiben az önkormányzat szeretné megvásárolni a sátrat, akkor 303.753,Ft önerőt kell az önkormányzatnak biztosítani. Kéri a képviselő-testületet, hogy döntsön a sátor beszerzéséről és a plusz önerő biztosításáról.

Kérdés, hozzászólás:

**Joó Ferenc polgármester:** A pályázatot korábban beadták, elvileg nyertek, de ami a pályázatban meg lett jelölve eszköz és rendezvény költségei emelkedtek, egymás között átcsoportosítani nem lehet. Lehetőség lehet, hogy visszamondják ezt a Leaderes pályázatot, de azt javasolja, hogy nehézségek árán is, de éljenek a sikeres pályázattal.

 Kéri az előterjesztéshez csatolt határozati javaslat elfogadását. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**38/2022. (VI.27.) számú határozat:**

Csánig Község Önkormányzatának Képviselő-testülete a Vidékfejlesztési Program keretén belül a Sághegy Leader Egyesület működési területére meghirdetett, VP6-19.2.1.-74-7-21 kódszámú, Sághegy Leader Egyesület -Helyi termékek és értékek bemutatására szolgáló helyi vagy térségi rendezvények támogatása- című nyertes pályázat alapján adásvételi szerződést köt a Hidegkúti Műhely Kft-vel 1 db 6x12x2 m nagyságú rendezvénysátor beszerzésére bruttó 910.730,-Ft összeggel. A beszerzéshez szükséges támogatáson felüli 303.753,-Ft összeget az önkormányzat 2022. évi költségvetésének az általános tartalék terhére biztosítja.

**Felelős:** Joó Ferenc polgármester

**Határidő:** azonnal

**9. Napirend**

Rendezési terv készítésére tervező kiválasztása

**Előadó:** Nagy Attiláné városfejlesztési ügyintéző

Írásos előterjesztés, határozati javaslat, Lechner Tudásközpont értesítése a támogatói döntésről, a bontási jegyzőkönyv, felolvasó lapok, az ajánlatkérés és a feladatmeghatározás a jegyzőkönyv mellékleteként csatolva.

**Nagy Attiláné városfejlesztési ügyintéző:** A tavalyi évben a képviselő-testület október 25-én döntött, hogy amennyiben a Lechner Tudásközpont által meghirdetett pályázaton nyer az önkormányzat, akkor elkészítteti a település rendezési tervét, mely azért is vált sürgőssé, mert a jogszabály előírja, ahol nincs rendezési terv ott minél előbb el kell készíteni. A Lechner Tudásközpontba benyújtott pályázat támogatott lett, a 3 millió Ft támogatást megkapta az önkormányzat a számlájára. Három vállalkozást keresett meg az ajánlattételi felhívással, mely magába foglalja a teljes települési és fejlesztési tervek elkészítését és a jogszabály szerinti nyomon kísérését és segítését, hogy zökkenőmenetesen elfogadható formában kerüljön a képviselő-testület elé.

Két ajánlat érkezett be a TÉR-HÁLÓ Terra Kft. (Győr) bruttó 5.815.600,-Ft összegben és a Rápli Építésziroda 1996 Kft. (Szombathely) bruttó 12.065.000,-Ft összegben. Amennyiben a kedvezőbb ajánlatot a képviselő-testület elfogadja a fennmaradó összeget szakaszolva kell kifizetni. Az elnyert pályázat feltétele, hogy a rendezési tervet 2023. december 31-ig el kell fogadni. Két évre megosztva kell kifizetni a költséget. Az idei évben a költségvetést nem terheli a rendezési terv költsége, de a jövő évben a 2.816.600,-Ft biztosítani kell a költségvetésben. Kéri a képviselő-testületet, hogy döntsön arról, hogy elfogadja-e a kedvezőbb ajánlatot és szerződést köt-e a TÉR-HÁLÓ Kft-vel.

Kérdés, hozzászólás:

**Joó Ferenc polgármester:** Kötelező érvényű, hogy a rendezési tervet el kell készíteni. Mérlegelés tárgyát képezi, hogy ezt a költséget bevállalják vagy a későbbiekben fogják bevállalni. Az, hogy elfogadják az ajánlatot arra nyomos érv, hogy megkapta az önkormányzat a 3 millió Ft-ot. Tart attól, hogy jövőre még „keményebb” éve lesz az önkormányzatnak. Értesítést kaptak, hogy jövőre elkezdődik a szennyvízberuházás, de nem bízik benne, bár megkapták az értesítést. Mindenkire rábízza a döntést, de úgy gondolja a 3 millió Ft nem kevés, melyet támogatásként már megkapott az önkormányzat. A rendezési terv elkészítésének nincsen határideje, ha nem részesülnek pályázati támogatásban.

**Nagy Attiláné városfejlesztési ügyintéző:** Úgy módosult a jogszabály, ha nincsen rendezési terve a településnek, akkor bármilyen beruházás, telekalakítás stb. esetén a képviselő-testületnek miden egyes alkalommal szabályozást kell elkészíteni az adott ingatlanra, melyet a főépítésznek meg kell küldeni. Nemcsak az OTÉK előírásait kell alkalmazni, hanem a képviselő-testület döntését is. Ez azért van, hogy ösztönözzék a településeket, hogy készíttessék el az egységes rendezési tervet, mely a főépítészeti irodánál egyértelműen használható. A rendezési terv elkészítésére szerződést csak az év közepén tudnak kötni, ezért valószínű az önerő két évre megosztható lesz. A terv elkészítésére 2023. december 31. a határidő.

**Joó Ferenc polgármester:** Csánig olyan település, ahol nincsenek vállalkozók, illetve, ha van, akkor pedig kibúvót találnak az iparűzési adó fizetése alól. Nincsen anyagi bázisa az önkormányzatnak, melyre nyugodtan lehetne alapozni. Tart attól, hogy jövőre még a falunapot sem tudják megtartani. Személy szerint elfogadja a rendezési terv elkészítését. Csánig költségvetésében jelentős összeg, mely a rendezési terv elkészítéséhez szükséges. Figyelembe kell venni, hogy az államtól kapott finanszírozásokat nem nagyon lehet átcsoportosítani, a felhasználásuk célirányos. A falunapra kapott támogatást nem tudják felhasználni más célra. Ismerteti az előterjesztéshez csatolt határozati javaslatot. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**39/2022. (VI.27.) számú határozat:**

Csánig Község Önkormányzatának Képviselő-testülete a települési terv elkészítésére vállalkozási szerződést köt a TÉR-HÁLÓ TERRA Kft-vel (9024 Győr, Babits M. u. 17/A) nettó 4.580.000,-Ft + 1.236.600,-Ft (27%) ÁFA azaz bruttó 5.816.600,-Ft vállalkozási díjjal.

Az Önkormányzat vállalja, hogy a tervek elkészítéséhez szükséges, 3.000.000,-Ft támogatáson felüli 2.816.600,-Ft költségvetési forrást a 2023. évi költségvetésében tervezi és biztosítja.

**Felelős:** Joó Ferenc polgármester

**Határidő:** azonnal

**10. Napirend**

Köcski Önkéntes Tűzoltóegyesület támogatása

**Előadó:** Joó Ferenc polgármester

Határozati javaslat a jegyzőkönyv mellékleteként csatolva.

**Joó Ferenc polgármester:** A településen augusztus 6-án kerül megrendezésre a falunap. Felvette a kapcsolatot a Köcski Önkéntes Tűzoltó Egyesületet elnökével és kérte, hogy vegyenek részt a falunapon. Továbbá kéri a jelenlévőket, hogy vegyenek részt a falunap megszervezésében, a helyi értékek bemutatásában. Sajnos nincsen csánigi, aki termékeket tudna kiállítani, bemutatni. A csánigi egyesületek léteznek, de nem működnek. Ismerteti a kiküldött határozati javaslatot. Kéri a képviselő-testület döntését.

Kérdés, hozzászólás:

**Nagy Attiláné városfejlesztési ügyintéző:** Szabó Ervin ígérte, hogy mézet hoz, Vörös János fafaragó is bemutatja a termékeit a csánigi falunapon, valószínű, hogy Skultétyné patchwork kézimunkákat állít ki. Az a lényeg, hogy a térségen belüli vállalkozások mutassák be termékeiket, tehát nem kell helybelinek lenni. A rendezvényre az amatőr fellépők megvannak. A pályázat utófinanszírozott, a falunapi rendezvényt képekkel dokumentálni kell. A pályázat előírása, hogy öt régión belüli őstermelőt, kézművest ide kell hozni.

**Joó Ferenc polgármester:** Kéri az előterjesztéshez csatolt határozati javaslat elfogadását.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**40/2022. (VI.27.) számú határozat:**

Csánig Község Önkormányzatának Képviselő-testülete az államháztartáson kívüli források átadásáról és átvételéről szóló 11/2016.(XI.22.) önkormányzati rendeletében foglaltakat figyelembe véve 70.000.-Ft támogatásban részesíti a Köcski Önkéntes Tűzoltó Egyesületet (9553 Köcsk, Hunyadi utca 2.) a csánigi falunapon való részvételük érdekében, valamint a működési kiadásaik biztosításához.

A támogatás a 2022. évi költségvetés tartalékának a terhére biztosítható.

**Felelős:** Joó Ferenc polgármester

**Határidő:** a támogatási szerződés megkötésére: 2022. július 20.

Miután több napirend nem volt, Joó Ferenc polgármester a megjelenést megköszönte, az ülést

bezárta.

 k.m.f

 **Joó Ferenc dr. Kiss Julianna**

 **polgármester jegyző**